एक आर्टिस्ट बैंड ने दी तहरीर, IIM प्रशासन पर लगाया आरोप

नवम्बर में हुए मैनफेस्ट 'वर्चस्व' के विजेताओं को नहीं मिली पूरी प्राइज-मनी

जीशान हुसैन राईनी, लखनऊ

इंडियन इंस्टिट्यूट ऑफ मैनेजमेंट (IIM), लखनऊ पर प्राइज-मनी हड़पने का आरोप लगा है। IIM में पिछले साल 18 से 20 नवम्बर के बीच हुए मैनफेस्ट 'वर्चस्व' में कई टीमों ने हिस्सा लिया था। इसके तहत रॉक बैंड कम्पटीशन के विज्ञापन में "50 हजार प्राइज मनी देने का ऐलान हुआ था, लेकिन आरोप है कि कम्पटीशन जीतने वाले बैंड को सिर्फ "15 हजार दिए गए और रनर अप रहे बैंड को "10 हजार। रनर अप बैंड इस्केप आर्टिस्ट ने इस सम्बंध में मड़ियांव थाने में तहरीर दी है। फिलहाल पुलिस मामले की जांच कर रही है।

इस्केप आर्टिस्ट बैंड के सदस्य विक्रांत सिंह ने बताया कि कम प्राइज-मनी मिलने पर हमने आपत्ति दर्ज करवाई। IIM के डायरेक्टर अजीत प्रसाद को मेल भी किया, लेकिन उनका जवाब नहीं आया। बाद में हमें पीटर इंग्लैंड के "500-"500 के पांच वाउचर थमा दिए गए, जो कलाकारों को अपमानित करने जैसा है। बैंड के दूसरे सदस्य आदित्य प्रताप सिंह ने बताया कि हमने स्टूडेंट वेलफेयर असोसिएशन के हेड प्रकाश सिंह से भी शिकायत की। उन्होंने कहा कि फेस्ट स्टूडेंट करवाते हैं और यह स्टूडेंट अफेयर का मामला है। बकौल आदित्य, इस बारे में स्टूडेंट्स को-आर्डिनेटर्स से बात की तो उन्होंने पहले कहा कि प्राइज-मनी मिल जाएगी। फिर शिकायत की तो अभद्रता पर उतर आए।

ब्लॉक करवा दी आईडी

बैंड के सदस्य विक्रांत ने बताया कि जब IIM के किसी अधिकारी ने नहीं सुनी तो हमने सोशल मीडिया पर विरोध करना शुरू किया। फेस्ट को फर्जी बताते हुए फेसबुक पर पोस्ट किया तो फेसबुक आईडी ही ब्लॉक करवा दी गई।

बैंड असोसिएशन ने कर रखा है ब्लैकलिस्ट

बैंड असोसिएशन ऑफ दिल्ली और बैंड असोसिएशन ऑफ इंडिया पहले ही IIM लखनऊ को इन्हीं दिक्कतों के कारण ब्लैक लिस्टेड कर चुके हैं। साल 2013 में असोसिएशन ने अपने फेसबुक पेज पर ब्लैक लिस्टेड संस्थाओं की एक लिस्ट पोस्ट की थी। इसमें IIM लखनऊ का भी नाम था। ये वो संस्थाएं थी, जिनके इवेंट्स में गड़बड़ी होती है।

कोट

शिकायत आई है। जांच करवाई जाएगी। शुरुआती जांच में लग रहा है कि आयोजकों का कलेक्शन नहीं हुआ, इसलिए प्राइज-मनी नहीं दी गई।

केपी यादव, कार्यवाहक थानाध्यक्ष, मड़ियांव

IIM ने जो भी वादा किया था, पूरा होगा। मामले की जांच करेंगे। विजेताओं को निर्धारित प्राइज-मनी नहीं मिली है तो देंगे। यह इवेंट स्टूडेंट करवाते हैं, लेकिन IIM इसकी पूरी जिम्मेदारी लेगा।

पुष्पेंद्र प्रियदर्शी, निदेशक, मीडिया रिलेशन, IIM